नेपाल में बहुसंख्यक हिन्दू हैं लेकिन दूसरे धर्म और विश्वास के लोग भी वहां रहते हैं। बौद्ध, मुस्लिम और ईसाई भी हैं। उनमें जो सद्भावना और तालमेल है, वह अतुलनीय है। नेपाल में सौ से अधिक भाषाएं हैं लेकिन भाषा को लेकर कोई तनाव नहीं है और ना साम्प्रदायिक तनाव है। नेपाल भारत से 26-27 गुना छोटा है लेकिन वैविध्यपूर्ण है। भौगोलिक विविधता व प्राकृतिक सौंदर्य मनोहारी है। माउंट एवरेस्ट हमारे पास है। दुनिया में पहाड़ की 14-15 ऊंची चोटियां हैं, उनमें से 9-10 नेपाल में हैं। गौतम बुद्ध का जन्म स्थान नेपाल के लुम्बिनी में है, जिसके कारण भी दुनियाभर के लोग वहां आते हैं। नेपाल बुद्ध की जन्मभूमि है और भारत कर्मभूमि है।